Komission päätös,

tehty 6 päivänä huhtikuuta 2004,

erittäin patogeeniseen lintuinfluenssaan liittyvistä suojatoimenpiteistä Kanadassa

(tiedoksiannettu numerolla K(2004) 1311)

(ETA:n kannalta merkityksellinen teksti)

(2004/364/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(1), ja erityisesti sen 18 artiklan 6 ja 7 kohdan,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(2), ja erityisesti sen 22 artiklan 1 ja 6 kohdan,

sekä katsoo seuraavaa:

(1) Lintuinfluenssa on erittäin tarttuva siipikarjan ja lintujen virustauti, joka voi nopeasti saada epitsoottiset mittasuhteet ja näin ollen vaarantaa eläinten ja ihmisten terveyden sekä alentaa huomattavasti siipikarja-alan tuottavuutta.

(2) On olemassa vaara, että taudinaiheuttaja leviää siipikarjan ja siipikarjatuotteiden kansainvälisen kaupan välityksellä.

(3) Kanada vahvisti 9 päivänä maaliskuuta 2004 British Columbian provinssissa (Fraser Valley) eräässä siipikarjaparvessa tavatun erittäin tarttuvan lintuinfluenssan ensimmäisen taudinpurkauksen.

(4) Havaittu lintuinfluenssan viruskanta on alatyyppiä H7N3 ja eroaa tästä syystä kannasta, joka aiheuttaa parhaillaan Aasiassa esiintyvän epidemian. Nykyiset tiedot viittaavat siihen, että tähän alatyyppiin liittyvä vaara kansanterveydelle on vähäisempi kuin vaara, joka aiheutuu Aasiassa kiertävästä viruskannasta, joka on alatyyppiä H5N1.

(5) Koska on olemassa eläinten terveyteen liittyvä riski taudin leviämisestä yhteisöön, elävän siipikarjan, elävien sileälastaisten lintujen, luonnonvaraisten ja tarhattujen riistalintujen ja näiden lajien siitosmunien sekä siipikarjan, sileälastaisten lintujen, luonnonvaraisten ja tarhattujen riistalintujen tuoreen lihan, edellä mainittujen lajien lihasta koostuvien tai sitä sisältävien lihavalmisteiden ja lihasta tehtyjen raakalihavalmisteiden, jotka on saatu 17 päivän helmikuuta 2004 jälkeen teurastetuista linnuista, sekä ihmisravinnoksi tarkoitettujen munien tuonti Kanadasta on keskeytetty 11 päivästä maaliskuuta 2004 alkaen komission päätöksellä 2004/242/EY(3).

(6) Eläinten terveyttä koskevista vaatimuksista ja eläinlääkärintodistuksista tuoreen siipikarjanlihan tuonnissa tietyistä kolmansista maista 20 päivänä joulukuuta 1994 tehdyssä komission päätöksessä 94/984/EY(4), eläinten terveyttä koskevista vaatimuksista ja eläinlääkäritodistuksista elävän siipikarjan ja siitosmunien tuonnissa kolmansista maista, mukaan lukien kyseisen tuonnin jälkeiset eläinten terveyttä koskevat toimenpiteet lukuun ottamatta sileälastaisia lintulajeja ja niiden munia, 12 päivänä heinäkuuta 1996 tehdyssä komission päätöksessä 96/482/EY(5), luettelosta kolmansista maista, joista jäsenvaltiot sallivat kaninlihan ja tietynlaisen luonnonvaraisen ja tarhatun riistan lihan tuonnin, sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tällaisessa tuonnissa 7 päivänä syyskuuta 2000 tehdyssä komission päätöksessä 2000/585/EY(6), eläinten terveyttä ja kansanterveyttä koskevista vaatimuksista sekä eläinlääkärintodistuksista tarhattujen sileälastaisten lintujen (ratitae) lihan tuonnissa 29 päivänä syyskuuta 2000 tehdyssä komission päätöksessä 2000/609/EY(7) ja eläinten terveyttä koskevista vaatimuksista ja eläinlääkärintodistuksista elävien sileälastaisten lintujen ja niiden siitosmunien tuonnissa kolmansista maista, mukaan lukien kyseisen tuonnin jälkeiset eläinten terveyttä koskevat toimenpiteet, niiden kolmansien maiden luettelosta, joista jäsenvaltiot sallivat elävän siipikarjan ja siitosmunien tuonnin, tehdyn päätöksen 95/233/EY muuttamisesta ja Krimin/Kongon verenvuotokuumetta koskevista suojatoimenpiteistä tehdyn päätöksen 96/659/EY muuttamisesta, 16 päivänä lokakuuta 2001 tehdyssä komission päätöksessä 2001/751/EY(8) edellytetään, että Kanadan eläinlääkintäviranomaiset vahvistavat ennen elävän siipikarjan ja sen siitosmunien, elävien sileälastaisten lintujen ja niiden siitosmunien sekä siipikarjasta, sileälastaisista linnuista ja tarhatuista tai luonnonvaraisista riistalinnuista peräisin olevan tuoreen lihan lähettämistä, että Kanada on vapaa lintuinfluenssasta. Kanadan viranomaiset ovat näin ollen joutuneet keskeyttämään todistusten myöntämisen tautitapausten vuoksi.

(7) Siipikarjanlihasta koostuvia tai sitä sisältäviä lihavalmisteita ja raakalihavalmisteita koskevista todistuksista säädetään lihavalmisteiden tuontiin kolmansista maista liittyvistä eläinten terveyttä koskevista edellytyksistä ja terveystodistusten malleista sekä päätöksen 91/449/ETY kumoamisesta 28 päivänä helmikuuta 1997 tehdyssä komission päätöksessä 97/221/EY(9) sekä eläinten terveyttä ja kansanterveyttä sekä eläinlääkärintodistuksia koskevista vaatimuksista raakalihavalmisteiden tuonnissa yhteisöön kolmansista maista ja päätöksen 97/29/EY kumoamisesta 8 päivänä syyskuuta 2000 tehdyssä komission päätöksessä 2000/572/EY(10), ja niissä viitataan päätöksessä 94/984/EY vahvistettuihin tuoreeseen siipikarjanlihaan sovellettaviin eläinten terveyttä koskeviin vaatimuksiin.

(8) 28 päivänä helmikuuta 1997 tehdyssä komission päätöksessä 97/222/EY(11) vahvistetaan luettelo kolmansista maista, joista jäsenvaltiot voivat sallia lihavalmisteiden tuonnin, ja vahvistetaan lihavalmisteiden käsittelyjärjestelmät, joiden tarkoituksena on estää riski taudin kulkeutumisesta näiden tuotteiden välityksellä. Käsittely, joka tuotteelle on tehtävä, riippuu alkuperämaan terveydellisestä asemasta sen lajin osalta, josta liha on peräisin. Jotta vältettäisiin kaupalle aiheutuva tarpeeton rasite, olisi edelleen sallittava sellaisten Kanadasta peräisin olevien siipikarjanlihavalmisteiden tuonti, jotka on kauttaaltaan käsitelty vähintään 70 celsiusasteen lämmössä.

(9) Eläinten rehun tai farmaseuttisten tai teknisten tuotteiden valmistuksessa käytettäviin raaka-aineisiin sovellettavien terveysvalvontatoimenpiteiden perusteella tällaisten tuotteiden tuonti valvotusti määräpaikkaan voidaan rajata tämän päätöksen soveltamisalan ulkopuolelle.

(10) Kanada on tehnyt Euroopan yhteisön kanssa kansanterveyden ja eläinten terveyden suojelemiseksi toteutettavia toimenpiteitä elävien eläinten ja eläintuotteiden kaupassa koskevan sopimuksen(12).

(11) Kanada on ilmoittanut lisätietoja epidemiologisesta tilanteesta ja taudin leviämisen estämiseksi toteutetuista valvontatoimenpiteistä, jotta yhteisö toteuttaisi aluejakotoimenpiteitä eläinlääkintäsopimuksen määräysten mukaisesti. Kyseisten tietojen perusteella yhteisön toimenpiteet voidaan rajoittaa koskemaan ainoastaan yhtä British Columbian provinssiin kuuluvaa aluetta.

(12) Päätös 2004/242/EY olisi kumottava.

(13) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltiot sallivat elävän siipikarjan ja sen siitosmunien, elävien sileälastaisten lintujen ja niiden siitosmunien, siipikarjasta, sileälastaisista linnuista sekä tarhatuista ja luonnonvaraisista riistalinnuista saadun tuoreen lihan, edellä mainituista lajeista saadusta lihasta koostuvien tai tällaista lihaa sisältävien lihavalmisteiden ja raakalihavalmisteiden sekä ihmisravinnoksi tarkoitettujen munien tuonnin Kanadasta vain silloin, kun ne ovat peräisin tai tuodaan liitteessä määritellyltä Kanadan alueelta.

2. Edellä 1 kohdassa tarkoitettujen tuotteiden, jotka ovat peräisin tai tuodaan Kanadan muista osista, tuonti on kielletty.

2 artikla

Poiketen siitä, mitä 1 artiklan 2 kohdassa säädetään, jäsenvaltioiden on sallittava

a) siipikarjasta, sileälastaisista linnuista taikka tarhatuista tai luonnonvaraisista riistalinnuista saadusta lihasta koostuvien tai tällaista lihaa sisältävien raakalihavalmisteiden tuonti, jos näiden lajien lihalle on tehty jokin päätöksen 97/222/EY liitteessä olevan IV osan B, C tai D kohdassa tarkoitetuista erikoiskäsittelyistä;

b) siipikarjasta, sileälastaisista linnuista sekä tarhatuista ja luonnonvaraisista riistalinnuista saadun tuoreen lihan sekä edellä mainittujen lajien lihasta koostuvien tai tällaista lihaa sisältävien lihavalmisteiden ja raakalihavalmisteiden tuonti, jos liha on peräisin ennen 17 päivää helmikuuta 2004 teurastetuista linnuista.

3 artikla

1. Edellä 2 artiklassa mainittuja tuotteita sisältäviin lähetyksiin liitettyihin eläinlääkärintodistuksiin, joista säädetään

a) päätöksessä 94/984/EY Kanadasta peräisin olevan tuoreen siipikarjanlihan osalta

b) päätöksessä 96/482/EY Kanadasta peräisin olevan elävän siipikarjan tai siitosmunien osalta;

c) päätöksessä 97/221/EY Kanadasta peräisin olevien siipikarjasta, sileälastaisista linnuista ja tarhatuista tai luonnonvaraisista riistalinnuista saadusta lihasta koostuvien tai tällaista lihaa sisältävien lihavalmisteiden osalta;

d) päätöksessä 2000/572/EY Kanadasta peräisin olevien siipikarjasta, sileälastaisista linnuista sekä tarhatuista ja luonnonvaraisista riistalinnuista saadusta lihasta koostuvien tai tällaista lihaa sisältävien raakalihavalmisteiden osalta;

e) päätöksessä 2000/585/EY Kanadasta peräisin olevan tarhattujen ja luonnonvaraisten riistalintujen tuoreen lihan osalta;

f) päätöksessä 2000/609/EY Kanadasta peräisin olevan sileälastaisten lintujen tuoreen lihan osalta;

g) päätöksessä 2001/751/EY Kanadasta peräisin olevien elävien sileälastaisten lintujen tai niiden siitosmunien osalta;

on lisättävä kyseisen lajin ja tuotteen mukaisesti seuraavat maininnat:

a) Tuore siipikarjan liha komission päätöksen 2004/364/EY mukaisesti

b) Elävä siipikarja tai siitosmunat komission päätöksen 2004/364/EY mukaisesti

c) Lihavalmisteet komission päätöksen 2004/364/EY mukaisesti

d) Raakalihavalmiste komission päätöksen 2004/364/EY mukaisesti

e) Tarhattujen/luonnonvaraisten (tarpeeton viivataan yli) riistalintujen tuore liha komission päätöksen 2004/364/EY mukaisesti

f) Sileälastaisten lintujen tuore liha komission päätöksen 2004/364/EY mukaisesti

g) Elävät sileälastaiset linnut tai niiden siitosmunat komission päätöksen 2004/364/EY mukaisesti.

2. Jäsenvaltioiden on tarkistettava, että eläinten terveystodistuksiin, joissa todistetaan alueen olevan vapaa lintuinfluenssasta, on merkitty aluekoodi "CA-1".

4 artikla

Jäsenvaltioiden on muutettava tuontiin soveltamansa toimenpiteet tämän päätöksen mukaisiksi. Niiden on viipymättä julkaistava toteutetut toimenpiteet sopivalla tavalla.

Niiden on ilmoitettava tästä komissiolle viipymättä.

5 artikla

Tätä päätöstä tarkastellaan uudelleen ottaen huomioon lintuinfluenssatilanteen kehittyminen Kanadassa.

6 artikla

Kumotaan päätös 2004/242/EY.

7 artikla

Tätä päätöstä sovelletaan 1 päivään lokakuuta 2004.

8 artikla

Tämä päätös on osoitettu kaikille jäsenvaltioille.

Tehty Brysselissä 6 päivänä huhtikuuta 2004.

Komission puolesta

David Byrne

Komission jäsen

(1) EYVL L 268, 24.9.1991, s. 56. Direktiivi sellaisena kuin se on viimeksi muutettuna direktiivillä 96/43/EY (EYVL L 162, 1.7.1996, s. 1).

(2) EYVL L 24, 31.1.1998, s. 9.

(3) EUVL L 74, 12.3.2004, s. 21.

(4) EYVL L 378, 31.12.1994, s. 11. Päätös sellaisena kuin se on viimeksi muutettuna päätöksellä 2004/118/EY (EUVL L 36, 7.2.2004, s. 34).

(5) EYVL L 196, 7.8.1996, s. 13. Päätös sellaisena kuin se on viimeksi muutettuna päätöksellä 2004/118/EY.

(6) EYVL L 251, 6.10.2000, s. 1. Päätös sellaisena kuin se on viimeksi muutettuna päätöksellä 2004/245/EY (EUVL L 77, 13.3.2004, s. 62).

(7) EYVL L 258, 12.10.2000, s. 49. Päätös sellaisena kuin se on viimeksi muutettuna päätöksellä 2004/118/EY.

(8) EYVL L 281, 25.10.2001, s. 24. Päätös sellaisena kuin se on viimeksi muutettuna päätöksellä 2004/118/EY.

(9) EYVL L 89, 4.4.1997, s. 32.

(10) EYVL L 240, 23.9.2000, s. 19. Päätös sellaisena kuin se on viimeksi muutettuna päätöksellä 2004/212/EY (EUVL L 73, 11.3.2004, s. 11).

(11) EYVL L 98, 4.4.1997, s. 39. Päätös sellaisena kuin se on viimeksi muutettuna päätöksellä 2004/245/EY.

(12) Neuvoston päätös 1999/201/EY, annettu 14 päivänä joulukuuta 1998 (EYVL L 71, 18.3.1999, s. 1).

LIITE

CA-1: Kanadan alue lukuun ottamatta British Columbian provinssiin kuuluvaa aluetta, jonka rajat ovat seuraavat:

Lännessä: Georgia Strait

Etelässä: Amerikan yhdysvaltojen raja

Pohjoisessa: Fraser-joen North Shore Mountain Range (pohjoisrannan vuorijono)

Idässä: pohjois-etelä-suuntainen linja, joka kulkee British Columbian provinssissa sijaitsevan Hunter Creek Weigh Scalen läpi